Initiativ fra Kongeriet Spanien med henblik på vedtagelse af Rådets afgørelse om oprettelse af et europæisk netværk til beskyttelse af fremtrædende personer

(2002/C 42/08)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 29,

under henvisning til initiativ fra Kongeriget Spanien,

under henvisning til udtalelse fra Europa-Parlamentet, og

ud fra følgende betragtninger:

(1) Der findes i EU ingen lovgivning, regler eller vejledninger af generel karakter vedrørende beskyttelsen af fremtrædende personer, det være sig nationale personer eller personer fra Fællesskabet eller fra tredjelande.

(2) Højtstående og fremtrædende personer har ved forskellige lejligheder været udsat for mord og overfald, og selv om det ikke er sandsynligt, er der intet til hinder for, at hændelser af en sådan art kan ske igen -

TRUFFET FØLGENDE AFGØRELSE:

Artikel 1

Der oprettes et europæisk netværk til beskyttelse af fremtrædende personer, i det følgende benævnt "netværket".

Netværket ledes af den nationale myndighed med ansvar for beskyttelse af fremtrædende personer i den medlemsstat, der varetager formandskabet for Rådet.

Netværket bistås af Generalsekretariatet for Rådet.

Artikel 2

Netværket består af kontaktpunkter for de nationale polititjenester med ansvar for beskyttelsen af fremtrædende personer, som udpeges af hver medlemsstat.

De stater, der er kandidater til tiltrædelse af Den Europæiske Union, samt Kommissionen og Europol kan udpege et kontaktpunkt med henblik på deltagelse i netværket.

Artikel 3

Ud over at give ny fremdrift til samarbejdet mellem de nationale polititjenester med ansvar for beskyttelsen af fremtrædende personer har netværket følgende mål:

a) at foranstalte udveksling af oplysninger, tjenestemænd og erfaringer i forbindelse med beskyttelsen af fremtrædende personer

b) at fastlægge fælles kriterier for udvælgelse og uddannelse af det personale, der har ansvar for beskyttelsen af fremtrædende personer i de enkelte medlemsstater

c) at oprette en database navnlig over overfald på og attentater mod fremtrædende personer med angivelse af hvert enkelt tilfælde, anvendte metoder

d) at tilnærme eksisterende love og bestemmelser i de enkelte medlemsstater.

Artikel 4

For at opfylde de foreslåede mål har netværket kompetence til:

a) at forenkle behandlingen gennem udarbejdelsen af en ensartet formular til brug i alle medlemsstater

b) at fastlægge, hvor mange bevæbnede tjenestemænd der maksimalt må ledsage den fremtrædende person, alt efter dennes position, og hvilke ressourcer der skal anvendes

c) at opstille betingelserne for, hvordan tjenestemænd med ansvar for beskyttelsen af en fremtrædende person fra en medlemsstat skal udføre deres arbejde, når de opholder sig i eller er på vej ind i en anden medlemsstat

d) at undersøge mulighederne for fælles operationelle metoder til forebyggelse af overfald og attentater

e) at vedtage fælles protokoller om, hvordan beskyttede fremtrædende personer skal ledes gennem trafikken i korteger

f) at samarbejde med andre politi- og sikkerhedstjenester

g) at opstille fælles regler, der skal følges i forbindelse med akkreditering og med mediernes adgang til den fremtrædende person.

Artikel 5

Netværket udarbejder hvert år et driftsbudget, der godkendes af Rådet.

Artikel 6

Rådet foretager en evaluering af netværkets aktiviteter to år efter denne afgørelses ikrafttræden.

Artikel 7

Denne afgørelse træder i kraft dagen efter vedtagelsen.

Udfærdiget i ...

På Rådets vegne

...

Formand